આજે જીવનની રોજિંદી ઘટમાળમાં બધું યંત્રવત્ ચાલ્યા કરતું હોય છે. જીવન એટલું બધું રોજબરોજ બનતું જાય છે કે, આપણે જીવી રહ્યા છીએ એનો અહેસાસ પણ થતો હોતો નથી. સવારે ઊઠવાથી માંડીને રાત્રે સૂતાં સુધી બધું જ નિશ્ચિત ક્રમ પ્રમાણે સ્વયં સંચાલિત મશીનની માફક ચાલ્યા કરતું હોય છે. ખરેખર જોવા જઈએ તો આપણે જીવતા હોતા જ નથી. આપણાંથી માત્ર જીવાઈ રહ્યું હોય છે. બીજી બધી આદતોની માફક જીવવાની પણ આપણને એક આદત પડી ગઈ હોય એમ લાગે છે.